bluuebunny/crossref_metadata_2025 huggingface dataset:
Ψυχοπαιδαγωγικές διαστάσεις της σχέσης οικογένειας και νηπιαγωγείου
Authors: Πεντέρη Ευθυμία
Published: August 2021

Η παρούσα εργασία μελετά το ζήτημα της γονικής εμπλοκής εστιάζοντας στις συμπεριφορές τωνμητέρων όταν τα παιδιά τους φοιτούν στο δημόσιο νηπιαγωγείο. Πιο συγκεκριμένα, διερευνά τη δομήτης γονικής εμπλοκής επιχειρώντας να αποσαφηνίσει το περιεχόμενο του συγκεκριμένου όρου και νααναδείξει τη συμβολή σημαντικών παραγόντων. Υιοθετείται μια οικοσυστημική προσέγγιση για τημελέτη της λειτουργίας της εστιάζοντας στα μικροσυστήματα της οικογένειας και του νηπιαγωγείουκαθώς και στις μεσοσυστημικές του σχέσεις. Με βάση την οικολογική θεωρία του UrieBronfenbrenner και τη θέωρηση του «αναπτυξιακού θύλακα» των Super και Harkness, προτείνεται ο«εκπαιδευτικός θύλακας» του παιδιού. Πρόκειται για ένα σχήμα το οποίο οργανώνει και μορφοποιείτις διεργασίες εντός και μεταξύ της οικογένειας και του εκάστοτε εκπαιδευτικού πλαισίου, όπουσυμμετέχει το παιδί, οι οποίες καθοδηγούν και διαμορφώνουν τις εκπαιδευτικές εμπειρίες του. Στοσχήμα αυτό εντάσσεται η «γονική εμπλοκή», η οποία στο πλαίσιο της παρούσης μελέτηςπεριγράφεται ως μια σύνθετη, πολυδιάστατη και πολυεπίπεδη, δυναμική διαδικασία που περιγράφειτις προσπάθειες κυρίως των γονιών, να προάγουν τη μάθηση του παιδιού. Η γονική εμπλοκήρυθμίζεται από πολιτισμικά ζητήματα καθώς επηρεάζεται από τις ευρύτερες οικολογικές συνθήκες. Οιαλλαγές αυτές φιλτράρονται στον «εκπαιδευτικό θύλακα» καθώς περνούν από τα τρια υποσυστήματαπου συνιστούν το οικογενειακό και εκπαιδευτικό πλαίσιο: το φυσικό και κοινωνικό περιβάλλον, τιςσυνήθειες, και την ψυχολογία των φορέων εκπαίδευσης. Στην βάση αυτού του θεωρητικού σχήματοςμελετώνται βασικά δομικά και λειτουργικά χαρακτηριστικά και των δύο πλαισίων σε σχέση με τηνεπίδραση που έχουν στη γονική εμπλοκή. Ως προς την εμπειρική προσέγγιση, η μελέτη διενεργήθηκεμε ένα δείγμα 913 μητέρων και 233 νηπιαγωγών που προέκυψε ακολουθώντας πολυεπίπεδηδειγματοληψία και από τις 13 Περιφέρειες της Ελλάδας. Για την άντληση των δεδομένων χορηγήθηκεερωτηματολόγιο για τις μητέρες και τις νηπιαγωγούς που συμπεριλάμβανε μια δέσμη κλιμάκων οιοποίες είτε κατασκευάστηκαν για τις ανάγκες της συγκεκριμένης έρευνας είτε προσαρμόστηκαν απόέτοιμα ερευνητικά εργαλεία που εντοπίστηκαν στην αγγλόφωνη σχετική βιβλιογραφία. Τα δεδομέναυποστήριξαν την ύπαρξη τριών βασικών διαστάσεων της γονικής εμπλοκής: την ποσοτική, τηνποιοτική και την αναπτυξιακή, όπως υποστηρίζεται στην παρούσα μελέτη. Τα χαρακτηριστικά τουοικογενειακού πλαισίου και της αλληλεπίδρασης των δύο πλαισίων ήταν εκείνα που έδειξαν να έχουντη σημαντικότερη επίδραση στη γονική εμπλοκή, με έμφαση στην ψυχολογία των μητέρων. Ηπροβλεπτική ισχύς αυτών των παραγόντων φάνηκε να τροποποιείται όταν ελήφθησαν υπόψη και ταχαρακτηριστικά του εκπαιδευτικού πλαισίου.
Μελέτη της έκφρασης του αναστολέα της απόπτωσης σουρβιβίνης και των ισομορφών της σε δείγματα ασθενών με καρκίνο
Authors: Παυλίδου Αναστασία
Published: August 2021

Η πρωτεΐνη σουρβιβίνη (survivin) υπερεκφράζεται στις περισσότερες μορφές καρκίνου, συμβάλλοντας στην αντίσταση των καρκινικών κυττάρων σε αποπτωτικά ερεθίσματα από το περιβάλλον. Στα πλαίσια της μελέτης αυτής αναπτύχθηκε μέθοδος με σκοπό τον ποσοτικό προσδιορισμού του mRNA της άγριου τύπου σουρβιβίνης, της σουρβιβίνης-2β και της σουρβιβίνης-ΔΕx3 με την τεχνολογία του LightCycler. Για πρώτη φορά βρέθηκε στην έρευνά μας μια σημαντική συσχέτιση του λόγου της σουρβιβίνης-ΔΕx3/άγριο τύπο σουρβιβίνης με την πρόγνωση. Επίσης, διαπιστώθηκε για πρώτη φορά σε δείγματα καρκίνου του παχέος εντέρου πως η σουρβιβίνη-2β είχε συσχέτιση με το μορφολογικό τύπο. Η άγριου τύπου σουρβιβίνη και η σουρβιβίνη-ΔΕx3 εμφάνισαν σημαντική συσχέτιση στους ασθενείς με καρκίνο του παχέος εντέρου με την ηλικία και το Τ (από το σύστημα ΤΝΜ). Στα ζεύγη ιστών καρκίνου του παχέος εντέρου και παρακείμενων ιστών ο λόγος της σουρβιβίνης-ΔΕx3 προς την άγριου τύπου σουρβιβίνη εμφάνισαν μια σημαντική στατιστική συσχέτιση με το μέγεθος του όγκου. Ενώ ο λόγος της σουρβιβίνης-2β προς την άγριου τύπου σουρβιβίνη παρουσίασε μεγαλύτερη έκφραση στους παρακείμενους ιστούς από ότι στους καρκινικούς. Σε ότι αφορά τους ιστούς ασθενών με καρκίνο του μαστού η σουρβιβίνη-2β, η σουρβιβίνη-ΔΕx3 και ο λόγος της σουρβιβίνης-2β προς τον άγριο τύπο σουρβιβίνης εμφάνισαν μία συσχέτιση με το βαθμό κακοήθειας του όγκου στα δείγματα με καρκίνο του μαστού. Μια σημαντική συσχέτιση βρέθηκε και μεταξύ του λόγου της σουρβιβίνης-2β προς τον άγριο τύπο σουρβιβίνης και των υποδοχέων για οιστρογόνα.Με περαιτέρω έρευνα οι ισομορφές της σουρβιβίνης θα μπορούσαν να αποτελέσουν νέους προγνωστικούς βιοδείκτες και στόχους νέων μεθόδων θεραπείας στις κακοήθειες του παχέος εντέρου και του μαστού.
Σύνθεση και χαρακτηρισμός πορωδών υβριδικών υλικών για τεχνολογικές εφαρμογές
Authors: Μπαϊκούση Μαρία
Published: August 2021

Στην παρούσα διατριβή συντέθηκαν και χαρακτηρίστηκαν νέα υβριδικά πορώδη υλικά αποτελούμενααπό τροποποιημένα παράγωγα τρισδιάστατων και δυσδιάστατων συνθετικών δομών του άνθρακα (CMK-3 και γραφιτικά νανοφυλλίδια) καθώς επίσης και των διπλών υδροξειδίων φυλλόμορφης δομής (LDH). Η έρευνα για τη σύνθεση υβριδικών υλικών με βάση το CMK-3, επικεντρώθηκε: στην δέσμευση στην επιφάνεια του CMK-3 οργανοπυριτικών ενώσεων, στην in-situ ανάπτυξη μαγνητικών νανοσωματιδίων οξειδίων σιδήρου στους πόρους του CMK-3 και στη διασπορά νανοσωματιδίων μεταλλικού σιδήρου στην επιφάνεια του. Η δέσμευση των οργανοπυριτικών ενώσεων έγινε με αντιδράσεις σιλανοποίησης (ανάπτυξη ομοιοπολικών δεσμών) στην επιφάνεια του CMK-3. Τα νανοσωματίδια οξειδίων του σιδήρου που σχηματίστηκαν στο CMK-3, έχουν μικρό μέγεθος που προκύπτει από τον περιορισμό της ανάπτυξής τους στη μήτρα του CMK-3 και παρουσιάζουν υπερπαραμαγνητικές ιδιότητες. Τα υβριδικά υλικά CMK-3/νανοσωματίδια Fe0 επέδειξαν βελτιωμένες ιδιότητες σε περιβαλλοντικές εφαρμογές για τον καθαρισμό υδατικών διαλυμάτων από το Cr6+. Παράλληλα πραγματοποιήθηκε η σύνθεση μεσοπορώδους άνθρακα με πρόδρομη ένωση το ακετυλενο-δικαρβοξυλικό οξύ χρησιμοποιώντας ως μήτρα-εκμαγείο το μεσοπορώδες πυριτικό υλικό SBA-15. Ο πολυμερισμός και η πυρόλυση της πρόδρομης ένωσης στο εσωτερικό των πόρων του SBA-15, οδήγησε στην ανάπτυξη νέου μεσοπορώδους άνθρακα με μεγάλη ειδική επιφάνεια και ενεργές καρβόξυ και καρβονυλομάδες, χωρίς να χρειάζεται η χημική επεξεργασία του με οξέα που μπορεί να οδηγεί σε καταστροφή της αρχικής δομής. Μια άλλη κατηγορία υβριδικών υλικών με βάση τον άνθρακα που μελετήθηκε, είναι αυτή που προκύπτει από την τροποποίηση νανοφυλλιδίων άνθρακα, αναπτύσσοντας στην επιφάνειά τους οργανοπυριτικά νανοσωματίδια, που περιέχουν αμινομάδες η θειόλες στο οργανικό τους μέρος, ενώ συνδέονται με την επιφάνεια του άνθρακα αναπτύσσοντας ομοιοπολικούς δεσμούς. Έτσι δημιουργήθηκαν νέες ρίζες στην επιφάνεια των γραφιτικών νανοφυλλιδίων ενώ ταυτόχρονα οι δυναμικές και ηλεκτρονιακές τους ιδιότητες είναι συγκρίσιμες με αυτές του αρχικού υλικού. Τέλος, στην παρούσα διατριβή μελετήθηκε και μια άλλη κατηγορία φυλλόμορφων υβριδικών υλικών, που προκύπτουν από την ένθεση της βιταμίνης Β1 στα συνθετικά διπλά υδροξείδια φυλλόμορφης δομής (LDH). Μελετήθηκε ο τρόπος ένθεσης των βιομορίων στα LDH, με δύο διαφορετικές συνθετικές μεθόδους, η διατήρηση των καταλυτικών τους ιδιοτήτων και η ικανότητα των LDH ως υλικά αποθήκευσης των μορίων της βιταμίνης Β1.
Ο ρόλος του σχολικού επαγγελματικού προσανατολισμού στις εκπαιδευτικές και επαγγελματικές επιλογές των μαθητών
Authors: Λογιώτης Γεώργιος
Published: August 2021

Αντικείμενο της διατριβής είναι η διερεύνηση του ρόλου του Σχολικού Επαγγελματικού Προσανατολισμού, ως υποστηρικτικού θεσμού, στη διαδικασία λήψης εκπαιδευτικής και επαγγελματικής απόφασης των μαθητών. Η μελέτη του εν λόγω αντικειμένου εστιάζεται στη θεσμική ανάλυση του Σ.Ε.Π., έτσι όπως παρουσιάζεται στα κείμενα της εκπαιδευτικής πολιτικής, τόσο σε εθνικό όσο και σε υπερεθνικό επίπεδο και στην εμπειρική διερεύνηση των κοινωνικών αναπαραστάσεων των μαθητών σε σχέση με τους παράγοντες που επιδρούν στις εκπαιδευτικές και επαγγελματικές επιλογές. Δίνεται έμφαση στις προσδοκίες των μαθητών απέναντι στο θεσμό του Σ.Ε.Π. και στον τρόπο με τον οποίο τον αξιοποιούν στη διαδικασία λήψης εκπαιδευτικής και επαγγελματικής απόφασης.Τα ευρήματα που προκύπτουν τόσο από τη θεωρητική όσο και από την εμπειρική διερεύνηση σε ένα κατάλληλα επιλεγμένο δείγμα μαθητών της Γ’ Τάξης του Λυκείου οδηγούν στα εξής γενικά συμπεράσματα: Η ανάλυση της εκπαιδευτικής πολιτικής, έτσι όπως αποτυπώνεται στα θεσμικά κείμενα εθνικών και υπερεθνικών Αρχών, αναδεικνύει την ανάγκη συγκρότησης αποτελεσματικών υπηρεσιών Συμβουλευτικής και Επαγγελματικού Προσανατολισμού, με στόχο τη στήριξη του ατόμου στη διαχείριση της εκπαιδευτικής του πορείας και της ένταξής του στην αγορά εργασίας. Ωστόσο, σε επίπεδο ερμηνευτικής ανάλυσης του προταγματικού λόγου για τον ΣΕΠ, αλλά και σε επίπεδο εμπειρικών ερευνητικών δεδομένων, αναδεικνύεται ότι οι πολιτικές στρατηγικές στις οποίες στοχεύει ο ΣΕΠ δεν βρίσκουν ανταπόκριση στην ελληνική πραγματικότητα. Ο Σ.Ε.Π., ως υποστηρικτικός θεσμός στο πλαίσιο της Δευτεροβάθμιας Εκπαίδευσης, εξαντλεί τη δράση του στην απλή παροχή πληροφοριών, χωρίς να προτείνει τρόπους και στρατηγικές με στόχο την παροχή βοήθειας στο μαθητή κατά τη διαδικασία λήψης απόφασης. Οι εκπαιδευτικές και επαγγελματικές επιλογές των μαθητών επαφίενται κυρίως στην επίδραση της οικογένειας. Η διαμόρφωση των αναπαραστάσεων των μαθητών για τις εκπαιδευτικές και επαγγελματικές τους επιλογές αναδεικνύει τη διείσδυση της «Θεωρίας του Ανθρώπινου Κεφαλαίου» στα οργανωτικά στοιχεία των αναπαραστάσεών τους και καθιστά την οικογένεια καθοριστικό παράγοντα στην εκφορά της λογικής πάνω στην οποία ερείδεται η «Θεωρία του Ανθρώπινου Κεφαλαίου». Επιπλέον, στο σύγχρονο συγκείμενο της ελληνικής πραγματικότητας, το αναπαραστασιακό πλαίσιο των μαθητών διαπερνάται από αντιφάσεις, οι οποίες εκφράζουν ταυτόχρονα τη συμμόρφωση ενός «habitus» στις κοινωνικοπολιτισμικές καταβολές και στην ενεργητική δράση μιας ατομικής επιθυμίας. Σ’ αυτές τις αντιφάσεις αποκρυσταλλώνεται η τάση της υπό όρους υπέρβασης του «habitus» και της επιδίωξης της ατομικής επιθυμίας μέσω της οποίας το υποκείμενο προβάλλει τον εαυτό του όσον αφορά το εκπαιδευτικό και επαγγελματικό του μέλλον. Όπως αποτυπώνεται στην εμπειρική έρευνα, οι μαθητές, μέσα από το λόγο τους, καθίστανται «ενεργά» υποκείμενα με δυναμική πρόθεση να μην ακολουθήσουν τις επιβαλλόμενες από το «habitus» νόρμες, αλλά να τις επαναδιαμορφώσουν με βάση τις επιθυμίες τους.
Χάος στην κλασική μηχανική και στη γενική θεωρία της σχετικότητας
Authors: Λούκες-Γερακόπουλος Γεώργιος
Published: August 2021

Η κεντρική ιδέα στην οποία βασίζεται η διατριβή είναι η αναζήτηση μεθόδων εντοπισμού και ποσοτικοποίησης του χάους σε συστήματα σύγχρονου φυσικού ενδιαφέροντος. Τα συστήματα αυτά αντλούνται από το χώρο αφενός τηςΚλασικής Μηχανικής και αφετέρου της Γενικής Θεωρίας της Σχετικότητας. Η αναζήτηση και η ποσοτικοποίηση του χάους πραγματοποιείται μέσα από δείκτες χαοτικότητας. Στόχος είναι ο έλεγχος όχι μόνο της ευαισθησίας ενός δείκτη στον εντοπισμό χαοτικών περιοχών στο χώρο των φάσεων, αλλάκαι της δυνατότητάς του να ξεχωρίζει τις δομές του χώρου των φάσεων όπου εμφανίζεται το χάος. Στο πτώτο μέρος εισάγονται βασικά στοιχεία των δυναμικών συστημάτων, η έννοια του χάους και οι τρόποι που το χάος ανιχνεύεται και ποσοτικοποιείται στην κλασική μηχανική . Ακολούθως, αναλύεται πώς το χάος σχετίζεται με την έννοια της εντροπίας. Η μελέτη εστιάζεται στη συσχέτιση χαοτικών δεικτών με τη λεγόμενη εντροπία κατά Τσάλλη. Βάσει της συσχέτισης αυτής ορίζεται ένας καινούργιος δείκτης χαοτικότητας, εφαρμογές του οποίου αναπτύσσονται στα πλαίσια κλασικών δυναμικών συστημάτων.Στο δεύτερο μέρος, μετά από μία συνοπτική εισαγωγή στη Γενική Θεωρία της Σχετικότητας, εξετάζεται η κίνηση σε χωροχρονικό υπόβαθρο που έχει σχηματιστεί γύρω από ένα αστρικό αντικείμενο μεγάλης μάζας. Η εξέταση αυτή αποσκοπεί στη μελέτη των συχνοτήτων των βαρυτικών κυμάτων που εκπέμπονται κατά τη σπειροειδή κίνηση ενός μικρού αντικειμένου γύρω από μία μεγάλη μάζα. Το κυριότερο συμπέρασμα που προκύπτει από τη μελέτη αυτή είναι ότι φαινόμενα που συνδέονται με το χάος αναδεικνύονται σε κριτήριο που μπορεί να χρησιμοποιηθεί από τους ανιχνευτές βαρυτικών κυμάτων για την ταυτοποίηση της φύσης του κεντρικού αντικειμένου μεγάλης μάζας.Στο τελευταίο μέρος της διατριβής εξετάζονται οι εξισώσεις πεδίου τουEinstein κατά τη σύζευξη της μετρικής Robertson-Walker με βαθμωτό πεδίο. Η σύζευξη αυτή πραγματοποιείται για να διερευνηθεί αν τα συστήματα της μορφής αυτής μπορούν να απαντήσουν σε βασικά κοσμολογικά ερωτήματα, ενώ υπάρχουν ενδείξεις βασισμένες στους δείκτες χαοτικότητας για την παρουσία χάους στα συστήματα αυτά.
Αποβιομηχάνιση και βιογραφικοί μετασχηματισμοί
Authors: Τσιώλης Γεώργιος
Published: August 2021

Η διατριβή πραγματεύεται τη διαδικασία της αποβιομηχάνισης της περιοχής του Λαυρίου στις αρχές της δεκαετίας του ΄90, μελετώντας τον τρόπο με τον οποίο οι κοινωνικές εξελίξεις και οι μεταβολές εγγράφονται στις ιστορίες ζωής των πληττομένων βιομηχανικών εργατών. Αντικείμενο της εργασίας αποτελεί η εξέταση του τρόπου με τον οποίο οι ραγδαίες μεταβολές, που επέφερε το κύμα αποβιομηχάνισης, προσλαμβάνονται και βιώνονται από τους βιομηχανικούς εργάτες καθώς και των τεχνικών διαχείρισης της κρίσης, τις οποίες ενεργοποιούν. Στη μελέτη υιοθετούνται οι κατευθύνσεις της ερμηνευτικής ερευνητικής παράδοσης και της ποιοτικής μεθοδολογίας στην κοινωνική έρευνα. Ειδικότερα, υιοθετείται η βιογραφική προσέγγιση. Η μελέτη στηρίχθηκε στο εμπειρικό υλικό που συλλέχθηκε το 1994 κατά την εξάμηνη επιτόπια έρευνα, που πραγματοποιήθηκε στο Λαύριο. Τα είδη και οι πηγές του υλικού ποικίλουν. Περιλαμβάνονται όλα τα διαθέσιμα δημογραφικά στοιχεία, προηγούμενες μελέτες για το Λαύριο, δημοσιεύματα στον τοπικό και αθηναϊκό τύπο, συνεντεύξεις με εκπροσώπους των τοπικών φορέων. Πυρήνα ωστόσο της ερευνητικής διαδικασίας αποτέλεσε η διενέργεια και η επεξεργασία 17 αφηγηματικών βιογραφικών συνεντεύξεων με απολυμένους βιομηχανικούς εργάτες και εργάτριες.
Η εφηβεία και τα προβλήματά της στο ελληνόγλωσσο νεανικό μυθιστόρημα της περιόδου 1980 κ.ε.
Authors: Τζωρτζινάκη Αιμιλία
Published: August 2021

Στόχος της διατριβής είναι η εξέταση του τρόπου με τον οποίο τα σχετικά μυθιστορήματα παρουσιάζουν τον ψυχισμό του εφήβου. Ζητούμενο επίσης της έρευνα είναι η διαπίστωση του βαθμού ανταπόκρισης των αναγνωστικών προσδοκιών των εφήβων. Στο σώμα της διατριβής αποδελτιώνονται 160 μυθιστορήματα που εκδόθηκαν από το 1980-2002 και το τελικό δείγμα της έρευνας περιορίστηκε σε 121, στο οποίο γίνεται σύντομη παρουσίαση. Στα συμπεράσματα διαπιστώνεται ότι: - οι συγγραφείς αποκαλύπτουν αθέατες πλευρές της εσωτερικής ζωής των εφήβων, τις οποίες δεν αναδεικνύει ο επιστημονικός λόγος - τα θέματα των μυθιστορημάτων αναδεικνύουν προβλήματα της εποχής που ζουν και συγγράφουν οι δημιουργοί( aids, μοναξιά της μεγαλούπολης, σεξουαλική συμπεριφορά εφήβων κ.α.) - ιδιαίτερα οι έλληνες συγγραφείς ασχολούνται με το θέμα των ναρκωτικών, με ρεαλιστικές περιγραφές - η γλώσσα των έργων μεταφέρει τον ιδιωματικό λόγο των εφήβων - καταγράφονται έργα που υπογράφονται από δυο συγγραφείς - παρατηρείται συνδυασμός μορφών αφήγησης( ποίηση, ημερολογιακά αποσπάσματα, πολλαπλοί τύποι αφήγησης κ.α. - εντοπίζεται το στοιχείο της διακειμενικότητας - τα έργα ελλήνων συγγραφέων είναι πιο αισιόδοξα από ότι των ξένων
Ο βίος του Οσίου Ιωαννικίου (BHG 935)
Authors: Μαυρουλίδης Κωνσταντίνος-Φίλιππος
Published: August 2021

Η παρούσα διδακτορική διατριβή έχει ως θέμα την κριτική έκδοση του Βίου του οσίου Ιωαννικίου (BHG 935), τον οποίο συνέγραψε ο μοναχός Σάβας. Ο όσιος Ιωαννίκιος έζησε κατά το β' ήμισυ του 8ου και το α' ήμισυ του 9ου αι. (753/754-846) και η δράση του επικεντρώνεται στο όρος Όλυμπος της Βιθυνίας. Η συγγραφή του Βίου του τοποθετείται στο β' ήμισυ του 9ου αι., και συγκεκριμένα στη δεκαετία 850-860. Το κείμενο του μοναχού Σάβα είχε εκδοθεί ως τώρα μία φορά από τον Βολλανδιστή Joseph Van den Gheyn στα Acta Sanctorum Novembris, τόμ. II. 1, σσ. 332-384. Στην έκδοση αυτή, η οποία βασίστηκε σε ελλιπή χειρόγραφη παράδοση (σε τέσσερις μόνο κώδικες αντί των εννέα της δικής μας έρευνας), παρατηρούνται ασάφειες και παραναγνώσεις, ακόμη και πολυάριθμα τυπογραφικά σφάλματα. Επιπλέον, το κριτικό υπόμνημα είναι ανεπαρκές και γενικώς δεν ακολουθείται εκδοτική μέθοδος. Επομένως, καρπός της ερευνάς μας είναι κατ' αρχάς μία επεξεργασμένη κριτική έκδοση του Βίου, η οποία παρέχει ένα κείμενο αξιόπιστο, ώστε να μπορούν να εξαχθούν περισσότερο ασφαλή συμπεράσματα για τα διάφορα γλωσσικά, ιστορικά, τοπογραφικά, θεολογικά κ.ά. θέματα. Αρχικά η έρευνα αφιερώθηκε στον λεπτομερή έλεγχο των καταλόγων χειρογράφων των βιβλιοθηκών για τον εντοπισμό των χειρογράφων που παραδίδουν το κείμενο. Ακολούθησε η εξαντλητική αντιβολή των εννέα χειρογράφων, τα οποία, συμφωνά με την ερευνά μας, παραδίδουν τον Βίο (ολόκληρο ή εν μέρει), και η στεμματική κατάταξη τους. Με αυτή τη μέθοδο συγκροτήθηκε η έκδοση του κειμένου, συνοδευόμενη από τα σχετικά υπομνήματα (υπόμνημα πηγών και κριτικό υπόμνημα). Εξαιτίας αυτής της αναλυτικής έρευνας και μελέτης, η κατάρτιση της παρούσας κριτικής έκδοσης κάλυψε από άποψη χρόνου το μεγαλύτερο μέρος της εργασίας μας, καθώς φιλοδοξεί να αποτελέσει μία από τις κυριότερες συμβολές της. Το επόμενο στάδιο της έρευνας είχε ως στόχο την εξέταση του Βίου στις λεπτομέρειες αλλά και στο σύνολο του. Παρά την ύπαρξη σχολίων από τον Βολλανδιστή εκδότη, αλλά και πιο πρόσφατων σημαντικών δημοσιεύσεων, οι οποίες όμως περιορίζονται στα προβλήματα χρονολόγησης και μελέτης ιστορικών ή προσωπογραφικών, κυρίως, στοιχείων, ήταν αναγκαία η ερμηνεία και αξιολόγηση των πληροφοριών που παρέχει το κείμενο, πάντοτε με χρήση της νεότερης και σύγχρονης βιβλιογραφίας. Το πλήθος και το είδος των στοιχείων που παρέχονται από το κείμενο, το καθιστούν ιδιαιτέρως ενδιαφέρον τόσο από γλωσσική, φιλολογική και λογοτεχνική, όσο και από ιστορική, λαογραφική και θεολογική άποψη.
Η αρχαιογνωσία στην Πάπισσα Ιωάννα του Εμμανουήλ Ροΐδη
Authors: Φραγκούλη Αθηνά
Published: August 2021

Η διδακτορική διατριβή έχει ως αντικείμενό της την έρευνα, την καταγραφή και τη μελέτη του αρχαιογνωστικού υλικού στο έργο του Εμμ. Ροΐδη Πάπισσα Ιωάννα. Το αρχαιογνωστικό υλικό περιλαμβάνει έργα της αρχαίας ελληνικής και λατινικής γραμματείας, από τον Όμηρο μέχρι το τέλος της ύστερης αρχαιότητας (6ο αιώνα μ.Χ.). Συμπληρωματικό τμήμα του αρχαιογνωστικού υλικού αποτελούν οι μελέτες και τα βιβλία Ελλήνων και ξένων συγγραφέων που έγραψαν για τον αρχαίο ελληνικό και ρωμαϊκό πολιτισμό και τη χριστιανική θρησκεία. Ως προς την ταξινόμηση του αρχαιογνωστικού υλικού της Πάπισσας Ιωάννας διακρίνεται σε δύο κατηγορίες, ανάλογα με τον τρόπο που το χειρίζεται ο συγγραφέας: Α) Ειδική Αρχαιογνωσία: πρόκειται για το σύνολο των αρχαιογνωστικών πηγών, που αντλούνται από αρχαίους συγγραφείς, με τις αρχαίες φράσεις να τοποθετούνται στο έργο σε εισαγωγικά. Η πορεία έρευνας και επεξεργασίας των αρχαιογνωστικών πηγών ξεκινά από τον δέκτη, δηλ. τον συγγραφέα ή το έργο που επηρεάζεται από άλλους συγγραφείς ή έργα, και οδηγείται στον πομπό, εκείνον που αποτελεί την πηγή έμπνευσης. Μέσα από την έρευνα των αρχαίων πηγών εντοπίζονται οι γλωσσικές - υφολογικές παρεμβάσεις του συγγραφέα. Β) Γενική Αρχαιογνωσία: πρόκειται για το σύνολο των αρχαιογνωστικών επιδράσεων που έχει δεχτεί ο συγγραφέας, με αποτέλεσμα το έργο να λειτουργεί ως υποδοχέας - δέκτης πλούσιας αρχαίας λογοτεχνικής παραγωγής. Από τη μελέτη των αρχαιογνωστικών πηγών και επιδράσεων στην Πάπισσα Ιωάννα συμπεραίνεται ότι η αρχαιογνωσία χρησιμοποιείται από τον Εμμ. Ροΐδη: 1. ως επιχειρηματολογική στρατηγική για τον καυτηριασμό των «κακώς κειμένων» του μεσαιωνικού ιερατείου και της τάσης μέρους του αναγνωστικού κοινού να ελκύεται από ηδονιστικά στοιχεία και 2. ως ανεξάντλητη πηγή γνώσεων, ως πνευματική τροφή για άσκηση κριτικής και αυτοκριτικής από το αναγνωστικό κοινό, με στόχο την πνευματική του καλλιέργεια.
Προσδιοριστικοί παράγοντες της δανειοληπτικής ικανότητας των ελληνικών νοικοκυριών
Authors: Παστραπά Ελένη
Published: August 2021

Σκοπός της παρούσας διατριβής είναι ο προσδιορισμός των παραγόντων που επηρεάζουν τις αποφάσεις του νοικοκυριού σχετικά με το δανεισμό του. Η δειγματοληπτική έρευνα πραγματοποιήθηκε με τη χρήση ερωτηματολογίου, το οποίο συμπληρώθηκε κατά την περίοδο Ιανουαρίου – Απριλίου 2009, μετά το «ξέσπασμα» της παγκόσμιας οικονομικής κρίσης, σε 400 αστικά νοικοκυριά της Βορειοανατολικής Ηπειρωτικής Ελλάδας. Για την επεξεργασία των δεδομένων εκτιμήθηκαν τα ακόλουθα οικονομετρικά υποδείγματα: το μοντέλο δύο σταδίων του Heckman, της probit παλινδρόμησης, της πολλαπλής γραμμικής παλινδρόμησης, της ισομερούς και της διατεταρτημοριακής παλινδρόμησης. Σύμφωνα με τα αποτελέσματα, τα νοικοκυριά πριν από τη λήψη δανείου πραγματοποιούν σχετική έρευνα αγοράς. Τα νοικοκυριά που προβαίνουν σε έρευνα αγοράς είναι νέα, έγγαμα, με υψηλό εισόδημα και δανείζονται μεγάλα ποσά. Επιπλέον, με την εκτίμηση ενός υποδείγματος δύο σταδίων του Heckman, για την πιθανότητα λήψης δανείου από τα νοικοκυριά και το ποσό που δανείζονται, προέκυψε ότι δάνειο λαμβάνουν κυρίως οι νέοι, οι έγγαμοι, οι μισθωτοί, που έχουν ιδιόκτητη κατοικία και κατέχουν πιστωτική κάρτα. Επιπλέον, υψηλά ποσά δανείου έχουν τα νοικοκυριά με υψηλό εισόδημα, ιδιόκτητη κατοικία και υψηλή αναλογία μελών του νοικοκυριού που εργάζονται. Όσον αφορά στα είδη των δανείων που λαμβάνουν τα νοικοκυριά, αυτά είναι κυρίως στεγαστικά και ακολουθούν τα καταναλωτικά και τα προσωπικά. Επίσης, πιστωτικές κάρτες έχουν οι νέοι και όσα νοικοκυριά έχουν υψηλό εισόδημα και θετική στάση απέναντι στην αγορά προϊόντων με δόσεις. Η μελέτη της δανειοληπτικής συμπεριφοράς των ελληνικών νοικοκυριών είναι σημαντική για τη διαμόρφωση και την εφαρμογή της κατάλληλης πολιτικής για την προστασία των καταναλωτών - δανειοληπτών.
Η αυτοαντίληψη του παιδιού της προσχολικής ηλικίας και η μετάβαση του από το νηπιαγωγείο στο δημοτικό σχολείο
Authors: Σωτηρίου Απόστολος
Published: August 2021

Η εργασία αυτή είχε ως βασικούς στόχους α) να διερευνήσει τις αλλαγές που υφίσταται η αυτοαντίληψη κατά την περίοδο της μετάβασης των παιδιών από το νηπιαγωγείο στο δημοτικό σχολείο και β) να αναλύσει τη σχέση μεταξύ αυτοαντίληψης και προσαρμογής των μαθητών στο περιβάλλον της Α΄ τάξης του δημοτικού σχολείου. Για την επίτευξη των στόχων αυτών εκπονήθηκε ένα διαχρονικό ερευνητικό σχέδιο το οποίο πραγματοποιήθηκε κατά τη διάρκεια δύο σχολικών ετών. Το πρώτο έτος έλαβαν μέρος στην έρευνα 367 παιδιά από τα οποία τα 336 έλαβαν μέρος και το δεύτερο έτος. Το πρώτο έτος διεξαγωγής της έρευνας, όταν τα παιδιά που συμμετείχαν στην έρευνα φοιτούσαν στο νηπιαγωγείο, αξιολογήθηκαν τα χαρακτηριστικά της αυτοαντίληψής τους. Το επόμενο έτος, όταν τα παιδιά φοιτούσαν στην πρώτη τάξη του δημοτικού σχολείου, αξιολογήθηκε ο βαθμός στον οποίο τα παιδιά προσαρμόστηκαν στο περιβάλλον της δημοτικής εκπαίδευσης και αξιολογήθηκαν, για δεύτερη φορά, τα χαρακτηριστικά της αυτοαντίληψής τους. Όλες οι μετρήσεις της έρευνας πραγματοποιήθηκαν με ατομική εξέταση των παιδιών στο χώρο του σχολείου τους, κατόπιν αδείας που μας χορηγήθηκε από το Υπουργείο Εθνικής Παιδείας και Θρησκευμάτων. Οι πληροφορίες από τους γονείς και τους δασκάλους των παιδιών συγκεντρώθηκαν με ερωτηματολόγια. Από την ανάλυση των δεδομένων φάνηκε ότι η αυτοαντίληψη των παιδιών είναι πολυδιάστατη και χαρακτηρίζεται από έντονα θετικό σθένος, το οποίο υφίσταται μείωση κατά την περίοδο της μετάβασης των παιδιών από το νηπιαγωγείο στο δημοτικό σχολείο. Από την ανάλυση των διαδρομών, η οποία εφαρμόστηκε προκειμένου να διερευνηθούν οι σχέσεις μεταξύ αυτοαντίληψης και σχολικής προσαρμογής, φάνηκε ότι η αυτοαντίληψη αποτελεί παράγοντα που διευκολύνει την προσαρμογή των παιδιών στο σχολικό περιβάλλον. Επίσης, από την ίδια ανάλυση φάνηκε ότι η αυτοαντίληψη δέχεται σημαντικές επιδράσεις από τους παράγοντες που προσδιορίζουν την προσαρμογή των μαθητών στο σχολικό περιβάλλον. Γενικά, από την ανάλυση διαδρομών φάνηκε ότι η διαμόρφωση και η λειτουργία της αυτοαντίληψης συγκροτούν ένα αλληλεπιδραστικό πρότυπο, σύμφωνα με το οποίο η αυτοαντίληψη λειτουργεί ως παράγοντας που προσδιορίζει τη συμπεριφορά και τη δράση του ατόμου και ταυτόχρονα διαμορφώνεται από τις εμπειρίες που αποκομίζει το άτομο από την κοινωνική του αλληλεπίδραση.
Οι πολλαπλές ταυτότητες και οι αναπαραστάσεις τους σε ένα τουριστικό νησί των Κυκλάδων
Authors: Νάζου Δέσποινα
Published: August 2021

Η παρούσα διδακτορική διατριβή έχει σαν θέμα της την διερεύνηση των πολλαπλών ταυτοτήτων και των αναπαραστάσεών τους στη Μύκονο, σε ένα κατεξοχήν τουριστικό νησί των Κυκλάδων που έχει έκταση 85 τ.χιλιομέτρων και κατοικείται από περίπου 7000 μόνιμους κατοίκους. Ιδιαίτερα εστιάζω στις πρακτικές αντίληψεις περί "επιχειρηματικότητας" και "εντοποιότητας". Την επιχειρηματική ταυτότητα την διερευνώ στο πλαίσιο της δράσης των ατόμων στις οικογενειακές τους επιχειρήσεις οι οποίες εξιδικεύονται στην προσφορά τουριστικών υπηρεσιών. Οι οικογενειακές επιχειρήσεις περιλαμβάνουν κυρίως ξενοδοχειακές μονάδες, ενώ, κάποιες φορές, αφορούν ένα σύνολο εμπορικών δραστηριοτήτων που εμπλέκονται άμεσα στην τουριστική αγορά του νησιού. Η "επιχειρηματικότητα" επίσης διερευνάται και μέσα από ένα σύνολο νομικών εγγράφων όπως οι Συστάσεις Ανωνύμων Εταιρειών, οι οποίες αποτελούν πεδία προσφορά για την ερμηνεία της " επιχειρηματικής" ταυτότητας των υποκειμένων και συμπληρώνουν την γενικότερη θεώρησή τους. Η "εντόπια" ταυτότητα ανιχνεύεται σε ένα " γεωγραφικό" πλαίσιο που επεκτείνεται από τη Μύκονο μέχρι τις Δήλες (Ρήνεια) και προσδιορίζεται μέσα από "εξώ-επιχειρηματικές", "αγροτικές" δραστηριότητες και ενδοτοποικές αντιπαλότητες. Για λόγους αποφυγής προσωπικών παρεξηγήσεων και επειδή θεωρώ ότι μερικά σημεία αυτής της εργασίας αναφέρονται σε ιδιωτικές υποθέσεις των υποκειμένωων και των οικογενειών τους χρησιμοποιώ στη θέση μερικών ονομάτων και επιθέτων ψευδώνυμα. Βέβαια, καθώς αναφέρομαι σε στγκεκριμένα άτομα και καταστάσεις που είναι γνωστές σε όλην σχεδόν τη τοποική κοινωνία, είναι δύσκολο μέσα από τα ψευδώνυμα να εξασφαλιστεί πλήρως η ανωνυμία των υποκειμένων.
Η συνεργατική έρευνα δράσης
Authors: Καπαχτσή Βενετία
Published: August 2021

Σκοπό της παρούσας έρευνας αποτέλεσε η δημιουργία ενός ζωντανού σχολείου, το οποίο σύμφωνα με τις μελέτες για την διερεύνηση της αποτελεσματικότητας του σχολείου και της βελτίωσής του ενεπλάκη στο μηχανισμό της αυτοαξιολόγησης, με στόχο τη βελτίωση του παρεχόμενου έργου.Ειδικότερα, σε δυο σχολικές μονάδες της Πρωτοβάθμιας Εκπαίδευσης επιχειρήθηκε συλλογική αυτοαξιολόγηση, μια διαδικασία συλλογής πληροφοριών από τα υποσυστήματα του σχολείου (εκπαιδευτικούς, μαθητές, γονείς), ως αφετηρία μιας ευρύτερης αναπτυξιακής διαδικασίας και δημιουργήθηκε ένα τέτοιο μοντέλο, που συνέδεσε την αυτοαξιολόγηση της σχολικής μονάδας με τη βελτίωση και την επαγγελματική ανάπτυξη των εκπαιδευτικών. Καθώς σύμφωνα με τα αποτελέσματα της αυτοαξιολόγησης των δύο σχολικών μονάδων εντοπίστηκαν αδυναμίες στον τομέα μάθησης διδασκαλίας, επιχειρήθηκε με ομάδα εκπαιδευτικών συνεργατική έρευνα δράσης ως μοντέλο επαγγελματικής ανάπτυξης, το οποίο ενέπλεξε αμφίδρομα επιμορφωμένους και επιμορφωτές,συμβάλλοντας στην επαγγελματική ανάπτυξη των εκπαιδευτικών και στη βελτίωση των διδακτικών πρακτικών τους.
Η θέση των πλατωνικών νόμων στο έργο του Πρόκλου
Authors: Κάσση Λυδία
Published: August 2021

Η εργασία αφορά στο πώς προσλαμβάνει ο Πρόκλος τους πλατωνικούς Νόμους μέσα από τους οποίους αντλεί διάφορες θεματικές ενότητες, οι οποίες συνθέτουν την πλατωνική φιλοσοφία στο σύνολό της. Αναδύονται τα θέματα της πλατωνικής ψυχολογίας, θεολογίας και κοσμολογίας και δίδονται σε αυτά κοινωνικές προεκτάσεις φέροντας τον αναγνώστη πλησίον της πλατωνικής θεώρησης περί της παιδείας και της ανίχνευσης των θείων αρχετύπων των αρετών και της κοινωνικής δικτύωσης. Τέλος, η εργασία στο σύνολό της συνιστά έναν φόρο τιμής προς την Φιλοσοφία ως πνευματική-διαλεκτική πράξη και ως διακριτό επιστημονικό κλάδο.
Ισλαμικά κινήματα και μουσουλμάνοι στη Δυτική Ευρώπη
Authors: Σαμούρης Αντώνιος
Published: August 2021

Η διατριβή αυτή πραγματεύεται την επίδραση που ασκούν οι Σουνιτικές Ισλαμιστικές οργανώσεις στους μουσουλμάνους που διαβιούν στην δυτική Ευρώπη είτε ως μόνιμοι κάτοικοι είτε ως μετανάστες. Πρόκειται για ένα θέμα ιδιαίτερης σημασίας για τις ευρωπαϊκές χώρες, δεδομένου ότι εδώ και καιρό γίνεται λόγος για το «ευρωπαϊκό Ισλάμ», ενώ από την 11η Σεπτεμβρίου 2001, ο ισλαμικός εξτρεμισμός αύξησε την ισλαμοφοβία που ήδη υπήρχε στις ευρωπαϊκές κοινωνίες. Στην παρούσα μελέτη, λοιπόν, θα αναλυθεί το Ισλάμ.
Οι νέες επικοινωνιακές δεξιότητες στην οικονομική και κοινωνική δράση του πολίτη
Authors: Ιντζίδης Ευάγγελος
Published: August 2021

Ο σκοπός της παρούσας διατριβής είναι να προβληματικοποιήσει τη συνάρθρωση ανάμεσα στην επικοινωνιακή δεξιότητα και τον πολίτη στις πολιτικές των υπερεθνικών οργανισμών - κυρίως στην Ευρωπαϊκή Ένωση - και στις εθνικές πραγματώσεις (κυρίως στην ελληνική περίπτωση). Ειδικότερα η παρούσα διατριβή διερευνά τις νέες επικοινωνιακές δεξιότητες του πολίτη ως υπερεθνικές πολιτικές γραμματισμού [literacy] προβληματικοποιώντας τη σχέση του γραμματισμού με την ανάπτυξη, την κοινωνική και πολιτική συμμετοχή. Η διερεύνηση εκκινεί από την παραδοχή πως ο γραμματισμός είναι κοινωνική αλληλεπίδραση με στόχο να εξετασθούν οι πρακτικές γραμματισμού αλλά και οι ιδεολογικοί σχηματισμοί λόγου της πολιτικής κοινωνίας που επιλέγει να ορίσει τις νέες επικοινωνιακές δεξιότητες στο πλαίσιο της ευρωπαϊκής πολιτικής διά βίου μάθησης. Από την άποψη αυτή το ενδιαφέρον εστιάζεται σε πρακτικές γραμματισμού της πολιτικής κοινωνίας τόσο σε υπερεθνικό όσο και εθνικό επίπεδο, ώστε να διερευνηθεί κατά πόσον οι πρακτικές αυτές χειραφετούν τον πολίτη μέσω της κοινωνικοπολιτικής συμμετοχής του αλλά και μέσω της πρόσβασης στους πόρους/πηγές νοήματος με δυνατότητα να μετασχηματίζει το νόημα από την άποψη της κοινωνικής του θέσης. Ειδικότερος στόχος της διατριβής είναι η διερεύνηση των τρόπων με τους οποίους η πολιτική κοινωνία «φυσικοποιεί» την επικοινωνιακή προσδιοριστικότητα που αποδίδει στο «υποκείμενο» το οποίο κατασκευάζει ως αποδέκτη και νομιμοποιητή του κάθε φορά κυρίαρχου πολιτικού προγράμματος σε αυτήν. Στην παρούσα διατριβή διαφορετικές προσεγγίσεις για την υπερεθνική - ευρωπαϊκή - και εθνική - ελληνική - πολιτική δια της οποίας η πολιτική κοινωνία επικοινωνεί τις αποφάσεις ή/και τις επιδιώξεις της στην κοινωνία των πολιτών συναρθρώνονται με τις θεωρήσεις του κριτικού γραμματισμού για το σχεδιασμό του νοήματος καθώς και με τις κριτικές προσεγγίσεις ανάλυσης λόγου ούτως ώστε να αναδειχθούν τα ζητήματα της προσδιοριστικότητας του πολίτη ως πολίτη με επαρκείς επικοινωνιακές δεξιότητες. Η συμβολή αυτής της διατριβής έγκειται ακριβώς σε αυτή την συνάρθρωση, που ανοίγει ένα πεδίο ανάλογων ερευνών στους τρόπους που παράγεται το νόημα από την πολιτική κοινωνία προκειμένου να επικοινωνηθεί στην κοινωνία των πολιτών διαμορφώνοντας το περιεχόμενο της ιδιότητας του πολίτη.
Μελέτη, χαρακτηρισμός και ιδιότητες νέων υλικών υψηλής τεχνολογίας
Authors: Γραμματικόπουλος Σπυρίδων
Published: August 2021

Το αντικείμενο της παρούσας Διδακτορικής Διατριβής είναι η ανάπτυξη νέων υλικών για σύγχρονες τεχνολογικές εφαρμογές. Για αυτό τον λόγο, επιλέχτηκε κατ’ αρχήν να αναπτυχθεί μια καινούρια και ταυτόχρονα πρωτότυπη διαδικασία παρασκευής νανοσωματιδίων. Για το σκοπό αυτό σχεδιάστηκε και ανακατασκευάστηκε εξ’ αρχής μια υπάρχουσα συσκευή sputtering, εφαρμόζοντας νέες τεχνικές και διατάξεις για την εναπόθεση των λεπτών και υπέρλεπτων υμενίων χρυσού σε διαφορετικές θερμοκρασίες υποστρώματος.Παρασκευάστηκαν δείγματα σε κρυογενικές θερμοκρασίες εναπόθεσης (-195 oC) έως και σε υψηλές Θερμοκρασίες των 450 oC. Παράλληλα πραγματοποιήθηκε και σύγκριση με μια σειρά δειγμάτων λεπτών υμενίου χρυσού με θερμική ανόπτηση μετά την εναπόθεση έως τους 800 oC. Αφού μελετήθηκε ο τρόπος ανάπτυξης των υμενίων του χρυσού με αυτές τις τεχνικές, και χαρακτηρίστηκαν τα λεπτά υμένια με διαφόρους τρόπους, επιλέχθηκε η πιο αποδοτική από μορφολογικής άποψης μέθοδος, για την παρασκευή νανοσωματιδίων χρυσού. Έτσι παρασκευάστηκαν υπέρλεπτα υμένια χρυσού, κάτω από συγκεκριμένες συνθήκες. Αυτά τα δείγματα έδωσαν νανοσωματίδια χρυσού της τάξεως των μερικών νανομέτρων, ικανά να δώσουν βάση των φασμάτων απορρόφησης, επιφανειακούς πλασμονικούς συντονισμούς σε διάφορα μήκη κύματος από τα 2 - 2,5 eV ανάλογα με το μέγεθος των νανοσωματιδίων που καθορίζουμε από τις συνθήκες του πειράματος.Στην συνέχεια παρασκευάστηκαν αντίστοιχα δείγματα από ένα νέο σύγχρονο υλικό, που αποτελείται από χρυσό, γερμάνιο και άργυρο. Χρησιμοποιώντας την ίδια διάταξη παρασκευάστηκαν αντίστοιχα υπέρλεπτα υμένια, στα οποία ανιχνεύτηκαν υβριδικά νανοσωματίδια χρυσού – αργύρου σε αναλογίες 1:1, προστατευμένα από μια άμορφη υαλώδη μήτρα οξειδίου του γερμανίου. Τέλος, κατά τον οπτικό χαρακτηρισμό των δειγμάτων αυτών και διαπιστώθηκε από τα φάσματα απορρόφησης συνδυασμένος επιφανειακός πλασμονικός συντονισμός.Τέλος, τα μεταλλικά και τα ημιαγώγιμα υπέρλεπτα υμένια έχουν τεράστια σημασία σε διάφορους τομείς της επιστήμης των υλικών και της νανοτεχνολογίας. Έτσι, η πρωτότυπη πειραματική διάταξη που αναπτύχτηκε είναι ενδιαφέρουσα για την παρασκευή μιας πληθώρας νάνο-ηλεκτρομηχανικών και οπτοηλεκτρονικών συστημάτων βασισμένα σε διάφορα σύγχρονα υλικά.
Επίδραση της χρόνιας ντοπαμινεργικής εκφύλισης στη φωσφορυλίωση των υποδοχέων γλουταμινικού οξέος
Authors: Κουτσοκέρα Μαρία
Published: August 2021

Ο μυς weaver αποτελεί ένα γενετικό ζωϊκό μοντέλο της νόσου Parkinson που χαρακτηρίζεται από προοδευτική εκφύλιση των κυττάρων της μελαινοραβδωτής ντοπαμινεργικής οδού. Η μεταβολή της γλουταμινεργικής διαβίβασης στο κύκλωμα των βασικών γαγγλίων ως απόκριση στη ντοπαμινεργική εκφύλιση έχει προταθεί ότι εμπλέκεται στην παθοφυσιολογία της νόσου Parkinson. Οι ιδιότητες των υποδοχέων του γλουταμινικού εξαρτώνται από τη σύνθεση των υπομονάδων τους και τη φωσφορυλίωσή αυτών, καθώς και από τη σύνθεση του πρωτεϊνικού συμπλόκου που σχηματίζεται ενδοκυττάρια μετά την ενεργοποίηση των υποδοχέων, μέρος του οποίου είναι η ασβεστιοεξαρτώμενη κινάση της καλμοδουλίνης ΙΙ (CaMKII), ένα μόριο σημαντικό στη συναπτική πλαστικότητα.Στην παρούσα διατριβή μελετήσαμε, με την μέθοδο της ανοσοαποτύπωσης, σε ολικό ομογενοποίημα ραβδωτού μυών weaver και φυσιολογικών, τις αλλαγές που παρατηρούνται στην πρωτεϊνική έκφραση και φωσφορυλίωση των υπομονάδων των υποδοχέων του γλουταμινικού και της αCaMKII στις ηλικίες των 3 και 6 μηνών. Στην ηλικία των 3 μηνών αναδείχθηκε στατιστικά σημαντική αύξηση στους μύες weaver σε σχέση με τους φυσιολογικούς των πρωτεϊνικών επιπέδων των υπομονάδων GluN2A και GluN2B του υποδοχέα NMDA κατά 74% και 92% και της υπομονάδας GluA1 του υποδοχέα AMPA κατά 108%. Στην ηλικία των 6 μηνών, δεν ανευρέθησαν αλλαγές στο ραβδωτό των μυών weaver στα επίπεδα έκφρασης των GluN2A και GluA1, ενώ παρατηρήθηκε στατιστικά σημαντική αύξηση της GluN2B κατά 21%. Επιπλέον, στην ηλικία των 3 μηνών αναδείχθηκε στατιστικά σημαντική αύξηση των επιπέδων φωσφορυλίωσης της GluN2B στη σερίνη 1303 κατά 40% και της GluA1 στις σερίνες 831 και 845 κατά 40% και 38%, αντίστοιχα, στους μύες weaver σε σχέση με τους φυσιολογικούς, ενώ στην ηλικία των 6 μηνών αύξηση της φωσφορυλιωμένης GluN2B κατά 22%. Επιπρόσθετα, τα αποτελέσματά μας ανέδειξαν στο ραβδωτό των μυών weaver στατιστικά σημαντική αύξηση της φωσφoρυλίωσης της αCaMKII στη θρεονίνη 286 κατά 176%, ενώ τα επίπεδα της ολικής CaMKII δεν παρουσίασαν στατιστικά σημαντική διαφορά είτε στους 3 είτε στους 6 μήνες. Τα αποτελέσματα μας υποδεικνύουν ότι διακριτοί βαθμοί εκφύλισης των ντοπαμινεργικών νευρώνων επηρεάζουν με διαφορετικό τρόπο την έκφραση και φωσφορυλίωση των υποδοχέων γλουταμινικού και της αCaMKII στο ραβδωτό. Τα ευρήματα σε αυτό το γενετικό παρκινσονικό μοντέλο προτείνουν ότι η γλουταμινεργική διαβίβαση στο ραβδωτό παίζει πιθανά σημαντικό ρόλο στη συναπτική πλαστικότητα και στην κινητική συμπεριφορά, που έπονται της σταδιακής και χρόνιας έλλειψης ντοπαμίνης στη νόσο Parkinson, με βιοχημικά επακόλουθα πέρα από αυτά που παρατηρούνται στα οξέα τοξικά μοντέλα.
Κατακερματισμός και επανασύνδεση σε υδατικές μετακοινότητες
Authors: Σμέτη Ευαγγελία
Published: August 2021

Η επίδραση του κατακερματισμού και της συνδεσιμότητας στη δομή και τη λειτουργία των οικοσυστημάτων είναι πρωταρχικής σημασίας στη σύγχρονη οικολογική έρευνα και στη διαχείριση υπό το πρίσμα της κλιματικής αλλαγής. Η διερεύνηση αυτή γίνεται στα πλαίσια της θεωρίας των μετακοινοτήτων, που έχει άμεση εφαρμογή στα υδατικά οικοσυστήματα, ιδιαίτερα στην παράκτια ζώνη (π.χ. συστήματα λιμνοθαλασσών) που δέχεται παλμικές εισροές θρεπτικών. Με την αλλαγή της στάθμης του νερού, τα κατατμήματα απομονώνονται και ξαναενώνονται, συνεπώς η δομή και η λειτουργία μιας υδατικής μετακοινότητας δεν εξαρτάται μόνο από τη συνδεσιμότητα των τοπικών κοινοτήτων αλλά και από τη δομή τους κατά την απομόνωση. Σκοπός της διδακτορικής διατριβής είναι η μελέτη της επίδρασης του κατακερματισμού και της συνδεσιμότητας σε διαφορετικά χαρακτηριστικά των βιοκοινοτήτων -σύνθεση ειδών, ποικιλότητα, παραγωγικότητα- σε υδατικές μετακοινότητες που χαρακτηρίζονται από περιβαλλοντική ετερογένεια, με τη χρήση πειραμάτων και μοντέλων προσομοίωσης. Τα πειράματα περιελάμβαναν μια φυσική συνάθροιση φυτοπλαγκτού που κατακερματίστηκε και αυτό-οργανώθηκε κάτω από διαφορετικές συχνότητες παλμών θρεπτικών για τη μελέτη του ρόλου του κατακερματισμού και της περιβαλλοντικής ετερογένειας στη δομή της κοινότητας. Αυτές οι αυτό-οργανωμένες συναθροίσεις έγιναν τα τοπικά κατατμήματα τα οποία επανασυνδέθηκαν σε διαφορετικά επίπεδα, δημιουργώντας μετακοινότητες, για τη μελέτη του ρόλου της ομογενοποίησης προς τις ενδιάμεσες συνθήκες στον πλούτο ειδών και την παραγωγικότητα. Κατά τον κατακερματισμό, παλμοί θρεπτικών μειούμενης συχνότητα οδήγησαν σε συναθροίσεις αυξανόμενης λειτουργικής ποικιλότητας και πλούτου ειδών. Το μοντέλο έδειξε τη σημασία του ρυθμού αύξησης και της ανταγωνιστικής ικανότητας κατά τη συνάθροιση κάτω από παλμούς θρεπτικών. Αυτές οι συνθήκες οδήγησαν στην κυριαρχία ενός είδους στην ενδιάμεση συχνότητα παλμών, που, κατά την επανασύνδεση, κυριάρχησε σε όλη τη μετακοινότητα. Συνεπώς, ο σημαντικός ρόλος της ομογενοποίησης προς τις ενδιάμεσες συνθήκες που περιγράφεται στην παρούσα μελέτη, συνδέεται άμεσα με τις συνθήκες που δημιούργησαν το απομονωμένο τοπικό κατάτμημα. Η παρούσα διατριβή έδειξε ότι βέλτιστη οικοσυστημική λειτουργία (μέγιστος πλούτος ειδών, λειτουργική ποικιλότητα και παραγωγικότητα) σε ετερογενείς υδατικές μετακοινότητες μπορεί να επιτευχθεί όταν ο χρόνος ανάμεσα στους παλμούς των θρεπτικών ξεπερνά το χρόνο γενεάς των ειδών και σε ενδιάμεσα επίπεδα συνδεσιμότητας των κατατμημάτων.
Βέλτιστη κατανομή ροών εργασίας πραγματικού χρόνου με πιθανοτική εγγύηση επιπέδου υπηρεσίας
Authors: Κωνσταντέλη Κλεοπάτρα
Published: August 2021

Η διατριβή αντιμετωπίζει το πρόβλημα της βέλτιστης κατανομής ροών εργασίας πραγματικού χρόνου σε ένα σύνολο από φυσικούς πόρους, υπό πιθανοτικές εγγυήσεις. Η μελέτη εστιάζει στην μαθηματική μοντελοποίηση του εν λόγω προβλήματος αναφορικά με τους περιορισμούς και την αντικειμενική συνάρτηση προς βελτιστοποίηση, η οποία εμπεριέχει επιχειρηματικούς κανόνες σχετικά με την τοποθέτηση των ροών εργασίας.Η επίσημη μορφή του προβλήματος που παρουσιάζεται αποτελεί έναν πιθανοτικό έλεγχο εισδοχής (admission control), τον οποίο μπορεί να πραγματοποιήσει ο πάροχος των πόρων προκειμένου να αποφασίσει το αν αξίζει ή όχι να αποδεχτεί τις νέες εφαρμογές στο υποκείμενο σύστημα που διαθέτει, και επιπλέον στην περίπτωση που αυτές γίνονται δέκτες, να κατανείμει τις εργασίες από τις όποιες αποτελούνται οι εφαρμογές κατά βέλτιστο τρόπο στους υποκείμενους φυσικούς πόρους. Επιπλέον, παρουσιάζονται διαφοροποιήσεις του επίσημου προβλήματος, ανάλογα με τις συγκεκριμένες ανάγκες των ροών εργασίας.Το γενικό πρόβλημα που παρουσιάζεται μοντελοποιήθηκε κάνοντας χρήση του συστήματος GAMS (General Algebraic Modeling System) και συνδυάστηκε με διάφορες μεθόδους επίλυσης. Επίσης, παρέχεται ένα επεξηγηματικό αριθμητικό παράδειγμα καθώς και εκτενής ανάλυση των αποτελεσμάτων των μοντέλων βελτιστοποίησης κάτω από ρεαλιστικές συνθήκες, τα οποία επικυρώνουν την ορθότητα και την χρησιμότητα του προτεινόμενου στοχαστικού μοντέλου ελέγχου εισδοχής και βέλτιστης κατανομής.
Το ψεύδος, η μυθοπλασία και η παραληρητική ιδέα ως αλλοιώσεις της πραγματικότητας
Authors: Λουκίδης Κωνσταντίνος
Published: August 2021

Στην παρούσα διατριβή, επιδιώκεται -μέσω βιβλιογραφικών και κλινικών ευρημάτων- η συγκριτική προσέγγιση τού ψεύδους, τής μυθοπλασίας και τής παραληρητικής ιδέας. Προβάλλονται ως κύριες μορφές αλλοίωσης τής πραγματικότητας, οι οποίες είναι διακριτές μεταξύ τους, υπόκεινται σε μια δυνατότητα διαβαθμιστικής κατάταξης, αποτελούν ουσιώδεις ψυχικές κινήσεις και εκφράζουν την αλήθεια τής ασυνείδητης επιθυμίας τού υποκειμένου. Με έναυσμα τη φιλοσοφική πορεία των εννοιών τής πραγματικότητας και τής αλήθειας και με βασικό εργαλείο την ψυχαναλυτική θεωρία και πρακτική, επισημαίνεται αρχικά η διάκριση και η δυναμική αλληλεπίδραση μεταξύ εξωτερικής (υλικής) και εσωτερικής (ψυχικής) πραγματικότητας και, εν συνεχεία, επιχειρούνται τα εξής: Πρώτον, διερευνάται η σχέση τού ψεύδους, τής μυθοπλασίας και τής παραληρητικής ιδέας με τον βαθμό επίγνωσης και αποδοχής από μέρους τού υποκειμένου τής διαφοροποίησης μεταξύεξωτερικής και εσωτερικής πραγματικότητας, σε συνάφεια με τον βαθμό λειτουργικότητας τού υποκειμένου και τον ρόλο που διαδραματίζει το αντικείμενο. Επίσης, με πλαίσιο αναφοράς την πρώτη τοπική θεωρία τού S. Freud για το ψυχικό όργανο, εξετάζεται η -μέχρι ενός σημείου- συσχέτιση τού ψεύδους με το πεδίο τού συνειδητού, τής μυθοπλασίας με το πεδίο τού προσυνειδητού και τής παραληρητικής ιδέας με το πεδίο τού ασυνειδήτου. Δεύτερον, διερευνάται η σχέση ανάμεσα σε καθεμία από αυτές τις τρεις μορφές αλλοίωσης τής πραγματικότητας και τον βαθμό «διαύγειας» τής έκφρασης στο περιεχόμενό τους τής αλήθειας τής ασυνείδητης επιθυμίας τού υποκειμένου. Κατ’ επέκταση, καταδεικνύεται η συλλογική μορφή τής μυθοπλασίας (δηλαδή η μυθολογία), η οποία -σε αναλογία με την εξατομικευμένη μορφή της- εμφορείται από την αλήθεια ασυνείδητων καθολικών επιθυμιών, που βρίσκουν στον εκάστοτε μύθο έναν γόνιμο χώρο έκφρασης. Τρίτον, διερευνάται η θέση τής εξωτερικής πραγματικότητας στο ψυχαναλυτικό πεδίο, δεδομένης τής προτεραιότητας που κυρίως δίνεται στην ανάδυση τής εσωτερικής πραγματικότητας τού υποκειμένου και την άρθρωση τής αλήθειας τής ασυνείδητης επιθυμίας του.
Αρχιτεκτονική και μνημειακή ζωγραφική στην Κύπρο κατά την περίοδο των αραβικών επιδρομών (649-965)
Authors: Φούλιας Ανδρέας
Published: August 2021

Η διατριβή έχει ως πρωταρχικό σκοπό τη συγκέντρωση όλων των μνημείων της πρωτοβυζαντινής περιόδου στην Κύπρο, της περιόδου 649-965¹, σε ένα corpus, ώστε μέσα από την ανάλυση των δεδομένων και τη σύνθεση των αποτελεσμάτων να εξαχθούν συμπεράσματα, τα οποία να ρίξουν περισσότερο φως στα ίδια τα μνημεία αλλά και στην ιστορία της Κύπρου τη συγκεκριμένη περίοδο. Κατά το τέλος σχεδόν της έρευνας και αφού λήφθηκαν υπόψη τα στοιχεία που συγκεντρώσαμε, φτάσαμε στο συμπέρασμα ότι ορισμένα σημαντικά μνημεία, όπως ο Άγιος Προκόπιος στη Σύγκραση, ο Απόστολος Βαρνάβας στη Σαλαμίνα και Άγιος Λάζαρος στο Κίτιο/Λάρνακα έπρεπε να καταταχθούν στην περίοδο αμέσως μετά το 965. Γι’ αυτό το λόγο τοποθετήσαμε τους ναούς αυτούς σε επίμετρο κατά επαρχία, ώστε να μη διαταραχθούν η συνοχή και τα χρονικά όρια της εργασίας. Μερικά από τα ερωτήματα που έπρεπε να απαντηθούν σχετίζονται με τις συνέπειες που είχαν για τη ζωή της Κύπρου οι αραβικές επιδρομές, αλλά και η συμφωνία μεταξύ της αυτοκρατορίας και του χαλιφάτου του 688. Πιο συγκεκριμένα, εξετάστηκαν τα εξής: πως αποτυπώθηκαν τα εν λόγω ιστορικά γεγονότα στη διαμόρφωση των μνημείων και στην όποια καλλιτεχνική παραγωγή· ποιοι τύποι ναών επιλέγονται κατά την περίοδο αυτή και γιατί· από πού δεχόταν επιρροές το νησί την εποχή αυτή; Στην προσπάθειά μας να σταθεροποιήσουμε τη χρονολόγηση σημαντικών μνημείων, οφείλαμε να τα εντάξουμε στο ιστορικό και πολιτιστικό πλαίσιο της εποχής. […]
Σύνθεση β-D-γλυκοπυρανοζυλο-θειο-ημικαρβαζονών και συμπλόκων τους με μέταλλα μεταπτώσεως
Authors: Tenchiu Alia-Cristina
Published: August 2021

Συντέθηκαν 26 αρωματικές αλδεΰδες/κετόνες 4-(β-D-γλυκοπυρανοζυλο)θειοημικαρβαζόνες (βGluTSC). Το τμήμα της θειοημικαρβαζόνης των προς μελέτη παραγώγων προέρχεται από υποκατεστημένες βενζαλδεΰδες με NO2, F, Cl, Br, OH, OMe, CF3, tBu ή Me στην ορθο-, μετα- ή παρα-θέση του αρωματικού δακτυλίου καθώς επίσης και από 2-, 3- ή 4-πυριδινο-καρβοξαλδεΰδη, 1-φερροκενο-καρβοξαλδεΰδη, β-ναφθαλενο-καρβοξαλδεΰδη, 4-μεθοξυ-ακετοφαινόνη ή 2-ακετοναφθόνη. Οι ενώσεις χαρακτηρίσθηκαν πλήρως με φασματοσκοπικές τεχνικές, στοιχειακές αναλύσεις και για δύο από αυτές με ανάλυση ακτίνων Χ. Τα δεδομένα υποδεικνύουν την β-διαμόρφωση καθώς και την Ε-διαμόρφωση για την στερεοχημεία του δεσμού C=N. Εντούτοις, μερική μετατροπή της δομής Ε σε Ζ είναι δυνατή σε διάλυμα μετά από μερικές ώρες.Δεδομένου ότι η φωσφορυλάση του γλυκογόνου (GP) είναι ένας υποσχόμενος στόχος για την θεραπεία του διαβήτη τύπου 2, στην διαδικασία του σχεδιασμού φαρμάκων με βάση την δομή, 15 από τις παραπάνω αρωματικές αλδεΰδες 4-(β-D-γλυκοπυρανοζυλο)θειοημικαρβαζόνες αξιολογήθηκαν ως αναστολείς της φωσφορυλάσης του γλυκογόνου b (GPb) μυών κουνελιού με κινητικές μελέτες. Οι παραπάνω ενώσεις ανταγωνίζονται ως αναστολείς της GPb την 1-φωσφορική α-D-γλυκόζη με τιμές IC50 από 5,7 έως 524,3 μM. Προκειμένου να διευκρινισθεί η σχέση της δομής τους με την ανασταλτική τους δραστικότητα, προσδιορίστηκαν οι κρυσταλλικές δομές των συμπλόκων αυτών των ενώσεων με την GPb σε ευκρίνεια 1,95-2,23 Å. Οι κρυσταλλικές δομές αποκάλυψαν ότι αναστολείς αυτοί προσδένονται στο καταλυτικό κέντρο του ενζύμου με το γλυκοπυρανόζυλο τμήμα περίπου στην ίδια θέση με την α-D-γλυκόζη και σταθεροποιούν την Τ-διαμόρφωση του 280s βρόχου. Τα μόρια δένονται σφικτά στο β-θυλάκιο, ένα πλευρικό κανάλι από το καταλυτικό κέντρο χωρίς πρόσβαση στον διαλύτη. Οι διαφορές στην ανασταλτική τους ικανότητα μπορούν να ερμηνευτούν με βάση την ποικιλία των αλληλεπιδράσεων των διαφορετικών αλδεϋδικών τμημάτων με πρωτεϊνούχα κατάλοιπα στο β-θυλάκιο. Επιπρόσθετα, 14 από τις 15 ενώσεις που μελετήθηκαν δένονται επίσης και στο νέο αλλοστερικό κέντρο του ενζύμου.Έχουν παρασκευασθεί επίσης μονοπυρηνικά σύμπλοκα Ni(II) (διαμαγνητικά καθώς και παραμαγνητικά), Pd(II) και Pt(II) με βGluTSC. Ο τρόπος συναρμογής στα σύμπλοκα αυτά μελετήθηκε με φασματοσκοπία NMR, FT-IR και MS. Ένα σύμπλοκο του παλλαδίου αποδείχθηκε δραστικός καταλύτης στις αντιδράσεις Suzuki και Heck ακόμη και στον αέρα.